
REPUBLIKA HRVATSKA

VISOKI TRGOVAČKI SUD REPUBLIKE HRVATSKE ZAGREB

    SLUŽBA ZA MIRENJE

   Zagreb, 1. listopada 2008.
PRAVILNIK 
O POSTUPANJU U POSTUPKU MIRENJA PRED VTS RH

Članak 1. 
Organizacija postupka mirenja pred VTS RH

1. Sve aktivnosti vezane za mirenje pred VTS RH provodi Služba za mirenje.

2. U Službi za mirenje djeluju: voditelj službe, povjerenici za mirenje, tajnik službe i suci izmiritelji s Liste izmiritelja VTS RH.

3. Za obavljanje poslova vezanih uz mirenje mogu se po potrebi angažirati i drugi službenici ovog suda.

4. Voditelj Službe za mirenje upravlja radom službe i odgovoran je za njen rad.

5. Voditelj Službe za mirenje je u pravilu sudac ovog suda.

6. Povjerenici za mirenje zaduženi su za provedbu postupaka mirenja u svim njegovim segmentima, a posebice za usmene i pisane kontakte sa strankama i izmiriteljima.
7. Povjerenici za mirenje izravno upravljaju i nadziru rad tajnika službe za mirenje i rad drugih službenika koji obavljaju poslove u službi.

8. Povjerenici za mirenje u pravilu su sudski savjetnici ovog suda.

9. Tajnik službe za mirenje obavlja sve administrativne poslove u službi, vodi MIR upisnik, druge upisnike i statistiku u MIR predmetima; po nalogu povjerenika za mirenje ili voditelja službe po potrebi kontaktira sa strankama i izmiriteljima, i obavlja druge poslove, a zadužen je i za opremanje dvorana za mirenje.

10. Voditelj Službe za mirenje, povjerenici za mirenje, tajnik službe i drugi službenici koji obavljaju poslove u službi, sastajat se uvijek kada to ocijene potrebnim, radi razmatranja pitanja vezanih uz svakodnevni rad službe te radi unapređenja njenog rada. 

11. Voditelj Službe za mirenje, povjerenici za mirenje, tajnik službe i drugi službenici koji obavljaju poslove u službi, odgovaraju za svoj rad predsjedniku suda.

Članak 2. 

Načela postupka mirenja pred VTS RH

1. Mirenje pred VTS RH predstavlja dodatnu uslugu strankama. Stranke pored redovnog rješenja njihovog spora u postupku odlučivanja po žalbi, mogu izabrati riješiti svoj spor nagodbom u postupku mirenja.

2. Postupak mirenja je besplatan, izuzev u dijelu pristojbe sudske nagodbe u iznosu od najviše 400,00 kn.
3. Suci izmiritelji u pojedinim predmetima imenuju se s Liste izmiritelja.

4. Suci izmiritelji s Liste izmiritelja za svoj rad ne ostvaruju naknadu.

5. Mirenje se odvija tijekom sudskog radnog vremena.

6. Stranke pred sucem izmiriteljem sklapaju sudsku nagodbu.

Članak 3. 

Pretpostavke za početak postupka mirenja pred VTS RH

1. Postojanje nepravomoćne presude trgovačkog suda.
2. Žalba ili žalbe podnesene ovom sudu protiv nepravomoćne presude  trgovačkog suda.
3. Sudski ili stranački prijedlog za pokretanje postupka mirenja.
4. Suglasan prihvat stranaka za sudjelovanje u postupku mirenja.
5. Imenovanje suca izmiritelja.

6. Odgoda poduzimanja radnji u postupku odlučivanja po žalbi u pojedinom predmetu na vrijeme od 60 dana.
7. Dogovor o vremenu prvog sastanka.
8. Potpis izjave o povjerljivosti od strane svih sudionika postupka mirenja.
Članak 4. 

Kako započinje postupak mirenja pred VTS RH? 

1. Ovaj sud može predložiti strankama pokretanje postupka mirenja po službenoj dužnosti kada se s obzirom na vrstu predmeta, predmet spora i njihovo držanje u prethodnom tijeku postupka, ocijeni da se radi o predmetu i/ili strankama pogodnim za sudjelovanje u tom postupku. U tom slučaju, sud će pisanim putem pozvati stranke očitovati se o takvoj mogućnosti, uz pojašnjenje zašto drži da je baš njihov spor pogodan za mirenje (obrazac 2.). U pozivu (prijedlogu) naznačit će se imena, odnosno tvrtke stranaka, mjesto i adresa njihovog prebivališta/sjedišta, imena njihovih punomoćnika i njihove adrese, broj PŽ i P predmeta te prvostupanjski trgovački sud. Poziv se dostavlja strankama i njihovim punomoćnicima. Uz poziv strankama se dostavlja Vodič kroz postupak mirenja pred VTS RH (obrazac 6.) i odgovor na prijedlog za pokretanje postupka mirenja (obrazac 5.).
2. U prijedlogu za pokretanje postupka mirenja, strankama se posebno napominje kako taj prijedlog, kao i njegovo prihvaćanje ili neprihvaćanje ni na jedan način ne prjeudicira odluku ovog suda u postupku odlučivanja po žalbi/žalbama (Obrazac 2., t. 10).

3. Postupak mirenja može započeti i na temelju pojedinačnog ili zajedničkog prijedloga stranaka. Za takav prijedlog u pogledu njegovog sadržaja ne traži se posebna forma (primjer prijedloga – obrazac 4;  svim zainteresiranim strankama dostupan je ne web stranici - www.vtsrh.hr, u rubrici Mirenje pred VTS RH). Po zaprimanju  jednostranog prijedloga za mirenje, sud će pozvati drugu stranku očitovati se o prijedlogu (obrazac 5.) u roku ne dužem od 15 dana. Drugoj stranci će se uz poziv dostaviti Vodič kroz postupak mirenja pred VTS RH (obrazac 6.).
4. Prijedlog za mirenje pred ovim sudom u određenom predmetu može se podnijeti sve dok se ne okonča postupak odlučivanja po žalbi u tom predmetu.   

5. Postupak mirenja započinje najkasnije u roku 30 dana od dana primitka potvrdnog odgovora obiju stranaka na prijedlog kojim se predlaže pokretanje takvog postupka ili od dostave njihovog suglasnog prijedloga.
6. Postupak mirenja treba okončati najkasnije u roku od 60 dana od dana prihvata prijedloga za pokretanje mirenja. Sudac zadužen za parnični predmet u kojem je predložen postupak mirenja, donosi rješenje o odgađanju radnji u postupku odlučivanja po žalbi kroz vrijeme od 60 dana (obrazac 8.).
7. Ako stranke u roku od 60 dana ne sklope nagodbu, taj se rok može   njihovim pisanim sporazumom (obrazac 14) produžiti. U tom slučaju sudac zadužen za parnični predmet u kojem je predložen postupak mirenja, donosi rješenje o odgađanju radnji u postupku za daljnjih 60 dana (obrazac 15.).
8. Vrijeme prvog sastanka u postupku mirenja određuje tajnik Službe za mirenje u dogovoru sa sucem izmiriteljem, strankama i njihovim punomoćnicima. Nakon što je dogovoren datum i vrijeme prvog sastanka, tajnik Službe za mirenje po potrebi dostavlja strankama i njihovim punomoćnicima pisani poziv za sastanak (obrazac 9.). Stranke i njihovi punomoćnici mogu se pozvati na sastanak i samo telefonskim putem, o čemu se sastavlja bilješka.

9. Za slučaj da se na zahtjev stranaka ili suca izmiritelja odgodi sastanak u postupku mirenja prije njegovog održavanja, povjerenik za mirenje će u dogovoru sa strankama, njihovim punomoćnicima i sucem izmiriteljem, odrediti datum i vrijeme novog sastanka (obrazac 10.)

10. Svaki slijedeći sastanak sa strankama dogovara sudac izmiritelj (obrazac 13.). Za slučaj izmiriteljeve spriječenosti pristupiti na sastanak u dogovoreno vrijeme, tajnik Službe za mirenje o tome obavještava stranke i njihove punomoćnike i zajedno s njima i izmiriteljem određuje novo vrijeme sastanka. 

11. Nakon što sudac izmiritelj na početku prvog sastanka upozna stranke i njihove punomoćnike s postupkom mirenja i ulogom svih sudionika u tom postupku, daje im na potpis izjavu o povjerljivosti (obrazac 11.). Ovu izjavu potpisuju izmiritelj/i i svi drugi sudionici postupka mirenja, koji u njemu sudjeluju pored stranaka i njihovih punomoćnika (zapisničar, promatrač, savjetnik, vještak, i dr.). Nakon potpisivanja ove izjave, nastavlja se postupak mirenja.
Članak 5. 

Kako završava postupak mirenja pred VTS RH?

1. Mirenje u kojem je postignut sporazum o načinu rješenja spora, okončava se nagodbom čiji oblik i sadržaj određuju stranke.
2. Nakon što su stranke utvrdile sadržaj nagodbe kojim se okončava postupak mirenja, sudac izmiritelj sastavlja pisanu nagodbu (obrazac 16.) samostalno ili uz pomoć tajnika Službe za mirenje, u ili izvan dvorane za mirenje. Ispisani tekst nagodbe daje se na provjeru strankama.

3. Nakon što se stranke suglase s konačnim tekstom nagodbe, potpisuju je, kao i njihovi punomoćnici i sudac izmiritelj. 

4. Uz izmiriteljev potpis na nagodbi otisnut će se okrugli sudski pečat. Ovako potpisani i pečatirani primjerak nagodbe zadržava se u MIR spisu.

5. Nagodba sklopljena pred sucem izmiriteljem ima svojstvo sudske nagodbe. 
6. Sudska nagodba izrađuje se u dovoljnom primjeraka za sud (za MIR, Pž i P spis) i stranke.

7. Postupak mirenja pred ovim sudom može se okončati (obrazac 17.) i:

-
izmiriteljevom odlukom o obustavi postupka;

-
pisanom izjavom stranke ili stranaka o odustajanju od postupka mirenja;


-   protekom roka od 60 dana od dana prihvata prijedloga za pokretanje postupka mirenja ili protekom daljnjeg odobrenog roka od 60 dana (ili ranije, zbog pasivnosti stranaka).
Članak 6. 

Minimalni sadržaj nagodbe sklopljene u postupku mirenja pred VTS RH:
1. Utvrđenje sadržaja nepravomoćne presude trgovačkog suda.

2. Utvrđenje o tome koja stranka je i kada podnijela žalbu protiv nepravomoćne presude trgovačkog suda. 

3. Izjava podnositelja žalbe protiv nepravomoćne presude trgovačkog suda o njenom povlačenju.

4. Uređenje odnosa između stranaka na drugačiji način od onog uređenog sada pravomoćnom presudom trgovačkog suda.

5. Izjava stranke u čiju korist je donesena sada pravomoćna presuda  trgovačkog suda, o odricanju od prava na prisilno ostvarenje tražbine iz te presude u ovršnom postupku.

6. Utvrđenje o tome na koji način stranke snose trošak pristojbe sudske nagodbe. 

Članak 7. 

Kakve su posljedice mirenja u kojem stranke nisu sklopile nagodbu?

1. Stranke ne mogu trpjeti pravne posljedice zbog neprihvaćanja prijedloga za mirenje ili zbog nepostizanja nagodbe u postupku mirenja. 

2. Ako stranke u roku od 60 dana od prihvaćanja prijedloga za pokretanje postupka mirenja ne sklope nagodbu ili to ne učine u daljnjem roku od 60 dana, određenom na temelju njihovog pisanog sporazuma, sudac ovog suda zadužen za njihov predmet, nastavit će postupak odlučivanja po žalbi prema ranije utvrđenom redoslijedu rješavanja predmeta.
Članak 8. 

Gdje se provodi postupak mirenja?

1. Mirenja se provode u dvoranama za mirenje u Visokom trgovačkom sudu Republike Hrvatske, Zagreb, Berislavićeva 11.
Članak 9. 

Kada se stranke mogu odlučiti za mirenje pred ovim sudom?

1. Stranke mogu odlučiti svoj spor riješiti mirenjem pred ovim sudom nakon što je na trgovačkom sudu o podnesenom tužbenom zahtjevu u određenom predmetu, donesena nepravomoćna sudska odluka i nakon što je jedna od stranaka protiv te presude podnijela žalbu ili nakon što su to učinile obje stranke. Prvostupanjska nepravomoćna sudska odluka ne priječi strankama urediti svoje odnose nagodbom pred ovim sudom na drugačiji način.

2. Stranke pred ovim sudom u postupku mirenja mogu predložiti jednom nagodbom riješiti sve njihove sporove neovisno o tome pred kojim sudovima ih vode.

Članak 10. 

Tko sudjeluje u postupku mirenja pred sudom?

1. U postupku mirenja sudjeluju: sudac/ci izmiritelj/i, stranke, njihovi zakonski zastupnici, punomoćnici ili savjetnici i po potrebi vještaci. 

Članak 11. 

Tko provodi postupak mirenja pred ovim sudom?

1. Mirenje provode suci izmiritelji s Liste izmiritelja. 
2. Izmiritelji mogu biti suci kojima je predsjednik suda godišnjim rasporedom poslova povjerio rješavati MIR predmete. 
3. U postupku mirenja prema potrebi može sudjelovati i više sudaca izmiritelja (komedijacija). 
4. Sudac izmiritelj za razliku od suca u parničnom postupku, ne može donijeti odluku o predmetu spora ako stranke tijekom mirenja ne postignu nagodbu.

5. Listu izmiritelja sastavlja, mijenja i dopunjuje, predsjednik suda samostalno ili na prijedlog voditelja Službe za mirenje.

6. Izmiritelji na Listi izmiritelja ovog suda mogu biti samo suci koji imaju završenu najmanje osnovnu izmiriteljsku izobrazbu.

7. Suci izmiritelji s Liste izmiritelja ovog suda dužni su svoj posao obavljati savjesno i u skladu s pravilima struke.

8. Sudac izmiritelj koji svoj posao ne obavlja savjesno i u skladu s pravilima struke, brisat će se s Liste izmiritelja.

9. O brisanju suca izmiritelja s Liste izmiritelja odlučuje većinom glasova ad hoc tijelo sastavljeno od Voditelja službe za mirenje, jednog povjerenika za mirenje i tajnika službe za mirenje. 

10. Protiv odluke ad hoc tijela iz točke 9. ovog odjeljka, o brisanju suca izmiritelja s Liste izmiritelja, sudac izmiritelj ima pravo prigovora.

11. O prigovoru iz točke 8. ovog odjeljka, odlučuje predsjednik suda.

12. Protiv odluke predsjednika suda iz točke 11. ovog odjeljka, sudac izmiritelj nema pravo na žalbu.  

13. Suca izmiritelja u svakom pojedinom predmetu određuje Voditelj službe za mirenje. 

14. Pri imenovanju suca izmiritelja vodit će se računa o vrsti i složenosti predmeta spora, dosadašnjem iskustvu suca izmiritelja u postupcima mirenja i/ili njegovim specijalističkim znanjima.
15. Ako stranke osnovano prigovore imenovanju određenog suca izmiritelja, u tom predmetu imenovat će se drugi sudac izmiritelj s Liste izmiritelja.
16. Izmiritelj je u postupku mirenja dužan djelovati i jednako postupati sa svakom od stranaka u sporu.
17. Sudac/sutkinja kojem/kojoj se ponudi imenovanje za izmiritelja u određenom predmetu, dužan/dužna je otkriti sve okolnosti koje bi mogle dati povoda opravdanoj sumnji u njegovu/njenu nepristranost i neovisnost. Nakon imenovanja, sudac izmiritelj je dužan priopćiti takve okolnosti strankama čim za njih sazna, ako to već ranije nije učinio.
18. Ako niti jedna stranka, nakon što sazna za okolnosti koje bi mogle dati povoda opravdanoj sumnji u izmiriteljevu nepristranost i neovisnost, odmah ne zatraži imenovanje drugog izmiritelja, gubi pravo to učiniti, kao i zbog tih okolnosti osporavati pravnu valjanost radnji koje je izmiritelj poduzeo, odnosno radnji koje su uz njegovo posredovanje poduzele stranke. U tom slučaju, izmiritelj strankama daje na potpis obrazac 12. Nakon što stranke potpišu ovaj obrazac, postupak mirenja se nastavlja pred imenovanim izmiriteljem.
19. Ako stranke ili izmiritelj ustraju u postojanju okolnosti koje bi mogle dati povoda opravdanoj sumnji u njegovu/njenu nepristranost i neovisnost, u tom predmetu imenovat će se drugi izmiritelj s Liste izmiritelja. 
20. Sudac izmiritelj je tijekom postupka mirenja ovlašten održavati odvojene sastanke bilo sa strankama bilo s njihovim punomoćnicima.

Članak 12. 

Suradnja među izmiriteljima

1. Suci izmiritelji s Liste izmiritelja ovog suda povremeno će se sastajati radi razmjene međusobnih iskustava i unapređenja zajedničkog rada.
2. Suci izmiritelji s Liste izmiritelja ovog suda mogu se radi razmjene međusobnih iskustava i unapređenja rada, sastajati i s izmiriteljima s drugih sudova ili Centara za mirenje, kao i s drugim stručnjacima, bilo iz zemlje bilo iz inozemstva.

3. Sastanke zaziva Voditelj službe za mirenje.

Članak 13. 

Koji su sporovi najpogodniji za mirenje?

1. Vrsta spora u pravilu ne određuje izglede za uspješno mirenje, već su za uspjeh u mirenju ključni stavovi i shvaćanja stranaka – njihova spremnost riješiti spor na ovaj za njih najpovoljniji način. U pravilu, radi se o strankama koje su se nalazile u dobrim poslovnim ili drugim odnosima i koje takve odnose žele zadržati i u budućnosti, i koje u svojoj poslovnoj politici žele dati prednost mirnom rješavanju sporova. I pored toga može se reći kako su za mirenje primjerice pogodni:
· pomorski sporovi, 

· autorski sporovi,

· građevinski sporovi, 

· sporovi vezani uz naknade štete bilo koje vrste, 

· radni sporovi u kojima prava stranaka nisu vezana uz prava drugih osoba,

· u pravilu statusni sporovi (posebno stoga što postupak mirenja osigurava povjerljivost),

· sporovi vezani za bilo kakav ugovorni odnos, posebno kada je riječ i isplatama,

· svi sporovi u kojima je ostao sporan samo manji dio tužbenog zahtjeva,

· sporovi velikih vrijednosti, ali i još i više oni malih vrijednosti za koje stranke najčešće ne žele više voditi dugotrajne postupke,

· sporovi u kojima su obje stranke podnijele žalbu protiv nepravomoćne odluke prvostupanjskog suda,

· sporovi koji su se sveli samo na određeni broj spornih pitanja ili samo na pitanje parničnog troška,

· svi sporovi u kojima su stranke ranije bile u dužem dobrom poslovnom odnosu, koji odnos mogu obnoviti ili sačuvati sklapanjem nagodbe (presuda trajno cementira njihov ionako već poremećeni odnos, jer s njom jedna stranka uvijek dobiva, a druga gubi),

· sporovi u kojima su stranke tijekom postupka iskazivale spremnost na sklapanje nagodbe do koje zbog ovog ili onog razloga nije došlo,

· i dr.
Članak 14. 

Za mirenje u pravilu nisu pogodni primjerice slijedeći predmeti:

· registarski,

· ovršni,

· postupci osiguranja,

· stečajni postupci,

· parnice iz stečajnog postupka u kojima je stečajni dužnik tuženik,

· parnice radi pobijanja pravnih radnji,

· predmeti u kojima je tužbeni zahtjev odbijen u cijelosti,

· predmeti koji su u bilo kakvoj vezi s možebitnim izvršenjem kaznenog djela,

· svi predmeti u kojima stranke ili jedna od njih inzistira na donošenju sudske odluke radi dobivanja pravnog rješenja određenog spora,

· svi predmeti u kojima stranke izražavaju visok stupanj međusobne netrpeljivosti,

· predmeti u kojim su se stranke već neuspješno pokušale nagoditi u postupku mirenja, osim ako same ne zatraže novo mirenje.
Članak 15. 

Obrasci i brošure u postupku mirenja pred VTS RH:

1. stranke nisu prihvatile prijedlog za mirenje - Pž predmet se vraća sucu

2. sudski prijedlog strankama za sudjelovanje u postupku mirenja,
3. poziv jednoj stranci na odgovor na prijedlog druge stranke za mirenje,
4. suglasni prijedlog stranaka za pokretanje postupka mirenja,
5. odgovor na prijedlog za pokretanje postupka mirenja,
6. vodič kroz postupak mirenja pred VTS RH, 

7. obavijest sucu izmiritelju o imenovanju te o vremenu prvog sastanka,
8. rješenje o odgađanju radnji u Pž predmetu na rok od 60 dana,
9. poziv strankama na prvi sastanak u postupku mirenja,
10. promjena datuma i vremena sastanka u postupku mirenja

11. izjava o povjerljivosti za sve sudionike mirenja,
12. izjava stranaka o prihvaćanju suca izmiritelja – okolnosti za izuzeće, 

13. određuje se novi sastanak u postupku mirenja,
14. pisani sporazum stranaka za produženje mirenja za još 60 dana,

15. rješenje o odgađanju radnji u Pž predmetu za daljnjih 60 dana,
16. primjer teksta nagodbe u postupku mirenja,
17. postupak mirenja je okončan.
Članak 16.

Upitnici u postupku mirenja pred VTS RH

1. U postupku mirenja koriste se dva upitnika za vrednovanje (postupka mirenja i rada suca izmiritelja), jedan za stranke, drugi za odvjetnike. Oba upitnika daju se na popunjavanje strankama i njihovim punomoćnicima već na početku prvog sastanka u postupku mirenja, uz zamolbu za njihovim popunjavanjem i uz objašnjenje razloga takvog traženja, sve uz zajamčenu povjerljivost.

2. Na temelju sadržaja ispunjenih upitnika izrađivat će se analize o zadovoljstvu stranaka postupcima mirenja, izmiriteljevim radom i s drugim elementima postupanja u tim postupcima. Njihovi rezultati koristit će se za unapređenje postupka mirenja, ali i organizacije Službe za mirenje, zatim za ocjenu i unapređenje rada izmiritelja te za promidžbu mirenja. 
Članak 17.

Ustroj i sadržaj MIR spisa

1. Nakon što stranke u pojedinom parničnom predmetu suglasno prihvate prijedlog za sudjelovanje u postupku mirenja, ustrojava se poseban MIR spis, koji se vodi u MIR upisniku.
2. MIR spis na prvoj stranici sadrži: oznaku suda, broj MIR spisa,  izmiriteljevo ime, oznaku – mirenje, ime/tvrtku predlagatelja mirenja, ime/tvrtku tužitelja i tuženika, vrstu ili vrijednost spora, datum početka mirenja (datum suglasnog prihvata mirenja), datum do kojeg mirenje može trajati po zakonu (60 dana od dana prihvata mirenja) ili datum do kojeg je mirenje na temelju pisanog sporazuma stranaka produženo za još 60 dana, oznaku načina okončanja mirenja: nagodba, obustava postupka, izjava stranke/stranaka o odustajanju od mirenja, protek roka određenog za mirenje, redni broj, datum i vrijeme početka svakog sastanka, vrijeme trajanja svakog sastanka, ponovljenu oznaku MIR spisa te oznaku PŽ spisa.
3. MIR spis na drugoj stranici sadrži: redni broj pismena, datum zaprimanja/sastavljanja pismena, kratku oznaku sadržaja pismena, broj priloga i broj listova.
4. U MIR spis prilažu se i uvezuju: sudski ili stranački prijedlog za pokretanje postupka mirenja (obrazac 2. i 4.), odgovor na prijedlog za pokretanje mirenja (obrazac 3.), obavijest izmiritelju o imenovanju (obrazac 7.), rješenje od odgađanju poduzimanja radnji u Pž spisu na rok od 60 dana (obrazac 8.), poziv strankama na prvi sastanak (obrazac 9.), obavijest o promjeni i datumu sastanka (obrazac 10.), izjava o povjerljivosti (obrazac 11.), suglasnost stranaka s imenovanjem suca izmiritelja za slučaj postojanja okolnosti za izmiriteljevo izuzeće (obrazac 12.), pisani sporazum stranaka od produženju roka za mirenje (obrazac 14.), rješenje od odgađanju poduzimanja radnji u Pž spisu u daljnjem roku od 60 dana (obrazac 15.), odluka o zakazivanju novog sastanka u postupku mirenja (obrazac 13.), primjer pisanog teksta nagodbe sklopljene između stranaka s potpisom stranaka, njihovih punomoćnika i suca izmiritelja s pečatom suda (obrazac 16.); izvornik nagodbe sklopljene između stranaka u postupku mirenja, popunjeni upitnici za stranke i odvjetnike.
Članak 18.

Sadržaj Pž spisa u vezi s postupkom mirenja:

1. U Pž spis prilažu se: rješenje od odgađanju poduzimanja radnji u Pž                                         spisu na rok od 60 dana (obrazac 14.), rješenje od odgađanju poduzimanja radnji u Pž spisu u daljnjem roku od 60 dana (obrazac 15.), preslika izvornika nagodbe sklopljene između stranaka u postupku mirenja.
2. U slučaju kada stranke ne prihvate prijedlog za sudjelovanje u postupku mirenja, ne ustrojava se MIR spis, već se Pž predmet vraća sucu uz  prilaganje obrasca 1.
3. Na omot svakog Pž predmeta u kojem stranke nisu suglasno prihvatile prijedlog za sudjelovanje u postupku mirenja, u donjem dijelu njegovog ruba, stavit će se naljepnica žute boje s tekstom – mirenje nije prihvaćeno.

Članak 19. 

Sadržaj P spisa:

1. U P spis prilaže se izvornik nagodbe sklopljene između stranaka u postupku mirenja.

Članak 20. 

Sadržaj MIR i drugih upisnika:

1. MIR upisnik sadrži slijedeće rubrike: redni broj, Pž broj, ime i            prezime suca zaduženog za parnični predmet, tužiteljevo ime ili tvrtka, tuženikovo ime ili tvrtka, vrsta spora, datum pokretanja parničnog postupka, vrijednost predmeta spora, broj ročišta tijekom postupka pred prvostupanjskim sudom, trajanje parničnog postupka pred prvostupanjskim sudom od dana podnošenja podneska s kojim je započeo postupak pa do dana suglasnog prihvaćanja mirenja pred ovim sudom (godina/mjesec/dan), datum otpreme sudskog prijedloga za mirenje, odnosno datum primitka stranačkog prijedloga za mirenje, ime ili tvrtka predlagatelja mirenja, datum ustroja MIR spisa, sudac izmiritelj, datum i vrijeme sastanka u postupku mirenja, trajanje sastanka za mirenje (sat/min), trajanje postupka mirenja počevši od dana prihvaćanja prijedloga za mirenje do sklapanja nagodbe, datum sklapanja nagodbe, iznos/sadržaj nagodbe, mirenje je okončano (datum), predmet je vraćen parničnom sucu (datum), MIR spis ad acta (datum).
2. Pored MIR upisnika, Služba za mirenje vodit će:

· statistiku rezultata za svakog suca izmiritelja: redni broj, Pž broj, MIR                                 broj, datumi sastanaka u postupku mirenja, trajanje sastanaka za mirenje (sat/min), ukupno trajanje svih sastanaka u jednom postupku mirenja, rezultat postupka mirenja.

· statistiku ukupnih rezultata u svim okončanim postupcima mirenja: nagodba (na kojem sastanku je došlo do nagodbe), obustava, povlačenje žalbe, pisana izjava o odustanku od postupka mirenja, protek roka,
· upisnik predmeta u kojima je strankama predloženo mirenje po službenoj dužnosti: redni broj, Pž broj, ime i prezime suca, datum predaje spisa Službi za mirenje, datum prijedloga za mirenje po službenoj dužnosti, odgovor stranaka (prihvaća/ne prihvaća; da/ne; datum), tužitelj/punomoćnik, tuženik/punomoćnik, datum vraćanja spisa u referadu, datum ustroja MIR spisa.
Članak 21. 

Uređenje i oprema dvorane za mirenje i priprema za početak sastanka u postupku mirenja
1. Dvorana za mirenje opremljena je stolom oblog oblika i odgovarajućim brojem stolica.

2. U dvorani za mirenje izmiritelju na raspolaganju treba biti sljedeća oprema: veliki blok za pisanje na stalku, flomasteri, blok za pisanje bilješki, olovka i kemijska olovka.

3. Strankama u dvorani za mirenje na raspolaganju treba biti sljedeća oprema: nekoliko stranica bloka za pisanje bilješki, olovke, kemijske olovke, čaše i voda. 
4. Ako prostorne mogućnosti suda dozvoljavaju, prije početka sastanka u postupku mirenja, osigurat će se slobodnom još jedna dvorana, u kojoj će stranke i njihovi punomoćnici boraviti za vrijeme dok izmiritelj razgovara sa suprotnom strankom i njenim punomoćnikom u odvojenom sastanku. U toj prostoriji strankama će također biti dostupno sve navedeno pod točkom 17.3. 

5. U svrhu ubrzanja izrade nacrta nagodbe, a nakon što se stranke sporazume o njegovom sadržaju, unaprijed će još i prije početka prvog sastanka za mirenje, tajnik Službe za mirenje u svakom postupku mirenja pripremiti radni nacrt nagodbe s naznakom broja Pž i MIR spisa, imenima/tvrtkama stranaka, njihovim prebivalištima/sjedištima i odgovarajućim podacima o njihovim punomoćnicima (obrazac 16.), utvrđenjima iz nepravomoćne presude trgovačkog suda i podacima o podnesenoj žalbi protiv te presude, kao i s drugim podacima koje u pravilu sadrže nagodbe sklopljene u postupku mirenja pred ovim sudom.
6. Svaki MIR spis počevši od prvog sastanka, treba sadržavati: obrasce 11. (jedan) i 13. (jedan), pripremljeni obrazac 16. (jedan), te upitnike za stranke i odvjetnike.

7. Ispisani i potpisani primjerci obrazaca 11. i 13., u pravilu se ne predaju strankama.

8. Strankama se na njihovo traženje mogu osigurati ispisani i potpisani primjerci obrazaca 13. i 17., ili njihove preslike.
9. Obrasci 12. i 14. priložit će se u MIR spis samo na izmiriteljevo traženje.

Članak 22.

Stupanje na snagu Pravilnika o postupanju u postupku mirenja pred VTS RH

1. Ovim Pravilnikom izmijenjene su odredbe Pravilnika donesenog 22. siječnja 2008. a stupa na snagu s danom njegovog donošenja, 1. listopada 2008.
2. O izmjenama i dopunama Pravilnika odlučuje predsjednik suda po službenoj dužnosti ili na prijedlog voditelja Službe za mirenje.

PREDSJEDNIK SUDA:

mr. sc. Srđan Šimac
